গণফোরামের এমপিদের শপথ নেয়ার ইঙ্গিত
বিএনপি শপথ না নেয়ার সিদ্ধান্ত নিলেও গণফোরাম থেকে বিজয়ী দুজন এমপি হিসেবে শপথ নিচ্ছেন বলে ইঙ্গিত দিয়েছেন জাতীয় ঐক্যফ্রন্টের শীর্ষ নেতা কামাল হোসেন।







শনিবার দলের এক বৈঠকের পর রাজধানীর তোপখানার শিশুকল্যাণ পরিষদের মিলনায়তনে সংবাদ সম্মেলনে তিনি এমন ইঙ্গিত দেন। 




গণফোরামের এমপিদের শপথের বিষয়ে সাংবাদিকদের প্রশ্নে ড. কামাল বলেন, ‘তারা বিষয়টি ‘ইতিবাচক’ দৃষ্টিতে দেখছেন এবং ‘ইতিবাচক’ সিদ্ধান্ত নেবেন।’
বিএনপি যেহেতু শপথ না নেয়ার সিদ্ধান্ত নিয়েছে এবং তাদের প্রতীকে ভোট করে গণফোরাম সদস্য শপথ নিলে তা দুই দলের মধ্যে অনৈক্য সৃষ্টি করবে কি না? এমন প্রশ্নের জবাবে ড. কামাল বলেন, আমার মনে হয় না।
সংবাদ সম্মেলনে উপস্থিত ছিলেন সুব্রত চৌধুরী, জগলুল হায়দার আফ্রিক ও সুলতান মনসুরসহ গণফোরামের কেন্দ্রীয় নেতারাও।
এর আগে বিএনপি মহাসচিব মির্জা ফখরুল ইসলাম আলমগীর শপথের বিষয়ে বলেছিলেন, শপথ তো পার হয়ে গেছে, প্রত্যাখ্যান করলে শপথ থাকে নাকি আর? আমরা শপথ নিচ্ছি না, পরিষ্কার করে বললাম।
প্রসঙ্গত, একাদশ জাতীয় সংসদ নির্বাচনে জোটের বড় শরিক বিএনপির প্রার্থীরা বিজয় হয়েছেন পাঁচটি আসনে। 
আর কামাল হোসেনের দল গণফোরাম দুটি আসনে জিতেছে। 
মৌলভীবাজার-২ আসনে জাতীয় ঐক্যফ্রন্টের প্রার্থী গণফোরামের সুলতান মোহাম্মদ মনসুর ধানের শীষ প্রতীকে ৭৯ হাজার ৭৪২ ভোট পেয়ে বিজয়ী হয়েছেন। 
নৌকা প্রতীকে বিকল্পধারার এম এম শাহীন পেয়েছেন ৭৭ হাজার ১৭০ ভোট।
এছাড়া সিলেট-২ আসনে গণফোরামের মুকাব্বির খান দলীয় প্রতীক উদীয়মান সূর্য নিয়ে জয়ী হয়েছেন ৬৯ হাজার ৪২০ ভোট পেয়ে। 
তার নিকটতম প্রতিদ্বন্দ্বী ডাব প্রতীকের স্বতন্ত্র প্রার্থী মুহিবুর রহমান ৩০ হাজার ৪৪৯ ভোট পেয়েছেন ।

বিএনপি শপথ না নেয়ার সিদ্ধান্ত নিলেও গণফোরাম থেকে বিজয়ী দুজন এমপি হিসেবে শপথ নিচ্ছেন বলে ইঙ্গিত দিয়েছেন জাতীয় ঐক্যফ্রন্টের শীর্ষ নেতা কামাল হোসেন।